Henriette Kjær (KF), 2007-11-29:
Det er rart, at vi nu har fået renset luften og kan komme videre med at skabe resultater til gavn for alle grupper i det danske samfund.
Vi Konservative er glade for det valg, der netop er overstået, dels på grund af vores eget valgresultat, dels fordi vælgerne sammensatte Folketinget på en sådan måde, at VK-regeringen kan fortsætte, og endelig fordi meget tyder på, at vi her i Folketinget kan få et bredt samarbejde, ikke mindst om de store politiske initiativer, som står for døren.
Så det bliver ikke kun i det omgivende samfund, vi vil opleve den høje beskæftigelse, også her i Folketinget bliver der brug for alle hænder.
Jeg vil end ikke udelukke, at selv hr. Villy Søvndal og SF må trække i arbejdstøjet.
Når hr. Villy Søvndal forleden i Børsen siger, at han er parat til at samarbejde med Dansk Folkeparti, at Folketinget er i opbrud, og at vi vil se alliancer på kryds og tværs, ja, så er det jo nye tider.
Vi ser med spænding frem til fortsættelsen.
Så jeg håber, at vi på mange strækninger kan lave brede politiske løsninger.
Fra konservativ side udelukker vi i hvert fald ingen på forhånd.
Alle, som vil være med til at sikre en god dansk økonomi, en stærk integrationsindsats, et engageret EU-medlemskab, et sundhedsvæsen i verdensklasse, en markant dansk indsats på klimaområdet og mange andre ting, skal være hjertelig velkommen til at medvirke.
Fra konservativ side har vi naturligvis en række klare mål for de kommende års politiske arbejde.
For os er det afgørende at fortsætte den sikre økonomiske kurs, som har ført til fuld beskæftigelse.
Det er det største fremskridt, når det drejer sig om at mindske uligheden i vort samfund og styrke den enkeltes mulighed for at skabe sig et godt liv.
Udgangspunktet for den høje beskæftigelse og lave arbejdsløshed her i landet, og for at vi i de kommende år har råd til mere og bedre velfærd, er en sund samfundsøkonomi.
Vi skal holde fast i et stærkt privat erhvervsliv med god konkurrenceevne, et erhvervsliv, som er i stand til at møde udfordringerne fra globaliseringen og sikre en stor eksport.
Det er kernen i den høje beskæftigelse og den stærke danske økonomi, og det er samtidig fundamentet for en stadig udbygning af vores velfærdssamfund.
Når der er vækst i et samfund, betyder det selvfølgelig også, at vi har brug for en aktiv og offensiv miljø- og klimapolitik.
Det ligger os Konservative meget på sinde, at andelen af vedvarende energi øges, at der skabes energibesparende tiltag, og at forskningen i energiteknologi øges kraftigt.
Vi er meget tilfredse med, at regeringen vil videreføre miljømilliarden, så vi sikrer en mere grøn natur og rent drikkevand.
For at bevare dynamikken i samfundet har vi brug for et skattesystem, der tilskynder til aktivitet.
Vi er tilfredse med, at den skattekommission, der er nedsat, har til opdrag at lave et forslag til skattereform, der skal gøre det mere attraktivt at yde en ekstra indsats og sænke skatten på den sidst tjente krone.
Vi ønsker et samfund, hvor skattesystemet stimulerer den enkelte til at gøre en ekstra indsats på arbejdsmarkedet og gør det attraktivt at starte sin egen virksomhed og endelig et skattesystem, der ikke driver boligejerne fra hus og hjem.
Det er også derfor, at vi vil arbejde for, at ingen skal betale mere end halvdelen af den sidst tjente krone i skat, og vi ser frem til at diskutere kommissionens anbefalinger.
Et fornuftigt skattesystem kan være med til at sikre vores konkurrenceevne i forhold til udlandet.
Det er en af de afgørende faktorer i en sund økonomisk politik, og det er jo netop den kurs, der skal holdes.
Jeg vil derfor gerne i dag benytte lejligheden til fra konservativ side at advare imod, at vi i den kommende tid bliver overmodige og giver indtryk af, at alt kan lade sig gøre.
Vi vil ikke spille hasard med dansk økonomi.
Vi kan og skal ikke fra politisk hold love bestemte grupper i dette samfund bestemte lønstigninger.
Lønforhandlinger er og bliver et anliggende for parterne på arbejdsmarkedet.
Men det betyder jo ikke, at alle ansatte i den offentlige sektor har et tilfredsstillende arbejde og føler, at lønnen er rimelig.
De tider er jo forbi, hvor arbejdet i sig selv udgjorde lønnen.
Vi har en god offentlig sektor, men meget kan ganske sikkert også blive meget bedre, både for alle os som daglige brugere af den offentlige sektor og for dem, som i deres daglige arbejde skal levere servicen.
Derfor ligger gennemførelsen af kvalitetsreformen i den offentlige sektor os meget på sinde.
Med den reform får vi mulighed for at vende rigtig mange sten; se på ledelsesansvar, vurdere arbejdsgange og drøfte, hvordan vi sikrer den fornødne arbejdskraft i den offentlige sektor.
Fra konservativ side ser vi meget gerne, at et bredt flertal vil kunne støtte en sådan reform.
Det vil give stabile og ordentlige rammer omkring den offentlige sektor.
Men vi kommer heller ikke uden om, at en af de helt store udfordringer bliver at sikre såvel den offentlige sektor som den private den fornødne arbejdskraft - tag f.eks. sundhedsvæsenet.
Vi ønsker os alle et sundhedsvæsen i verdensklasse, og vi vil ikke acceptere unødvendig ventetid, når mennesker har fået konstateret kræft eller en alvorlig hjertesygdom.
Vi kan heller ikke acceptere, at medicinske patienter ligger på gangene.
Det offentlige sundhedsvæsen er en af grundpillerne i vores velfærdssamfund, men det kræver også, at vi har den arbejdskraft, der er nødvendig, for at kunne give patienterne en god behandling.
Efter valget i 2001 var opgaven for VK-regeringen at gennemføre en stram udlændingepolitik for at begrænse tilstrømningen til Danmark.
Vi havde behov for at få styr på integrationen af de mange udlændinge, som var kommet til det danske samfund gennem 1980'erne og 1990'erne, ikke mindst for at kunne bevare sammenhængskraften i det danske samfund, og den kurs ligger klippefast.
Vi har også taget betydelige skridt i den rigtige retning, når det drejer sig om at gennemføre en vellykket integration.
Det går faktisk fremad med integrationen.
De fleste klarer sig godt i det danske samfund; de er glade for at være her og deltage i demokratiet og er i det hele taget faldet godt til rette.
Den udvikling skal vi fortsætte.
Men den udlændingepolitiske udfordring i de kommende år bliver af en anden kaliber.
Vi får brug for at få mere udenlandsk arbejdskraft til landet.
Derfor gælder det om at få lavet nogle regler, der gør det nemt og attraktivt at komme til Danmark og arbejde.
Jo færre sygedage, jo flere hænder er der til at udføre arbejdet, og brugen af vikarer og afløsere vil falde.
Men for os Konservative er det også vigtigt, at vi får de sidste grupper, der står uden for arbejdsmarkedet, med på vognen.
Vi ved, at indvandrere og flygtninge er overrepræsenteret i arbejdsløshedsstatistikkerne, og vi har mennesker, der har opholdt sig i kontanthjælpssystemet i årevis.
Dem har vi svigtet alt for længe.
Nu står vi i en situation, hvor der er gode muligheder for at finde job til alle, og det skal udnyttes.
Vi skal have flere til at gå fra at være passive til at blive aktive.
At sikre arbejdskraft til alle dele af det danske samfund og høj beskæftigelse bliver en kerneopgave for det nye Folketing.
Men også på andre fronter er der store opgaver.
Som nævnt har vi haft betydelig succes med integrationsindsatsen i de senere år.
Men vi har desværre også set nogle eksempler på det modsatte.
Vi har set en uhyggelig radikalisering, hvor unge muslimer har udset sig det land, de selv bor i, som deres værste fjende.
De har skabt et had til hele den vestlige verden, og de er parate til at udøve terror og grusomheder for at skræmme os og gøre os usikre på vores værdier.
Disse radikale muslimer vil vi ikke acceptere; de skal stoppes.
Men for at få standset det vanvid, nogle af disse unge mennesker er parate til at bevæge sig ud i, må vi forstå, hvad der ligger til grund for deres handlinger.
Vi må finde ud af, hvordan vi får dem på andre tanker, og vi skal kunne opfange deres signaler i god tid.
Vi Konservative ser frem til en række initiativer på dette område.
Det leder mig over til udenrigspolitikken og vores meget vigtige engagement i Afghanistan, for det menneskesyn og den manglende lyst til demokrati og ligestilling, som Taleban er bannerfører for, skal bekæmpes.
Vi gør det effektivt med vores tilstedeværelse, selv om det ikke er nogen taknemlig opgave for de danske soldater, der gør tjeneste der, og jeg vil gerne takke dem for det arbejde, de udfører for Danmark.
Men for os Konservative er det afgørende, at vi kæmper for at kunne fastholde vores værdier, og at vi ikke med hænderne i skødet ser på, hvordan der etableres terrorceller og uddannes hellige krigere, hvis eneste formål er at bekæmpe og ødelægge det, vi har bygget op gennem mange generationer.
Vi skal fortsætte vores tætte samarbejde med de øvrige EU-lande, og vi Konservative vil arbejde for, at der sker en markant styrkelse af EU's globale rolle i udenrigs- og sikkerhedspolitiske spørgsmål.
Vi Konservative er af den opfattelse, at Danmark skal være helt og fuldt medlem af EU, og at vi derfor skal af med de fire danske forbehold.
Vi håber, at danskerne er af samme opfattelse, og ser frem til en folkeafstemning om afskaffelsen af forbeholdene.
Der er ingen tvivl om, at denne valgperiode bliver travl og arbejdsom.
Der ligger en bunke opgaver foran os, og jeg håber, at vi vil kunne samarbejde bredt om de mange vigtige opgaver, som skal løses, så vi kan bevare det dynamiske velfærdssamfund, som vi alle gerne vil leve i.